وزارتِ تعلیم
تعلیم کے وزیرجناب دھرمیندرپردھان نے آئی آئی ٹی بامبے کے نئے ہوسٹل کاافتتاح کیا
وزیرموصوف نے آئی آئی ٹی بامبے کو تلقین کی کہ وہ نئے اورابھرتے ہوئے عالمی منظرنامے میں بھارت کے لئے نمایاں کردارکو یقینی بنائیں
میں آئی آئی ٹیز سے توقع کرتاہوں کہ وہ ملازمین نہیں بلکہ آجراور صنعت کارتیار
کریں گے :تعلیم کے مرکزی وزیر
وزیرتعلیم نے آئی آئی ٹی بامبے کے طلباء سے کہا :آئندہ 50برسوں کے لئے بھارت کی ضروریات کی نشاندہی کریں اور انھیں پوراکرنے کے لئے کام کریں
مرکزی وزیرتعلیم جناب دھرمیندرپردھان نے آج انڈین انسٹی ٹیوٹ آف ٹکنالوجی بامبے کیمپس کے مقام پر طلباء کے ایک نئے ہوسٹل،ہوسٹل 17، کا افتتاح کیا۔ وزیرموصوف نے ہوسٹل کیمپس میں ایک کتبے کی نقاب کشائی کی اور ایک پودا بھی لگایا۔
افتتاحی تقریب کے موقع پراظہارخیال کرتے ہوئے مرکزی وزیر جناب دھرمیندرپردھان نے کہاکہ ایک طالب علم کے اہم تجربے کے لئے طلباء، نصاب ، اور فیکلٹی کے معیار کے علاوہ کیمپس کے ماحول کی بھی بہت زیادہ اہمیت ہے ۔ ماحول مثبت جذبات پیداکرتاہے جو ایک طالب علم کی زندگی کا 50فیصد ہوتاہے ۔ اگرآپ مثبت ہیں توآپ خود کو آرام دہ محسوس کریں گے ۔ ہرایک میں جدّت طرازی اور اشتراک کی صلاحیت ہوتی ہیں ۔ آج اس عظیم انسٹی ٹیوٹ اورکیمپس ، آئی آئی ٹی بامبے نے ایک نئے باب کا اضافہ کیاہے ۔
نئے ہوسٹل میں 1115کمرے ہیں اوریہ عمارتوں کے اس پہلے گروپ میں سے ایک ہے ، جسے آئی آئی ٹی بامبے نے 117کروڑروپے کی تخمینہ لاگت کے ساتھ مکمل طورپر اعلیٰ تعلیم کی فائننسنگ ایجنسی  سے حاصل فنڈ ز کے ذریعہ تعمیرکیاہے ۔
وزیرموصوف نے کہاکہ انھیں آئی آئی ٹی سے ملازمین نہیں بلکہ آجر اورصنعت کارتیارکئے جانے کی توقع ہے ۔ وزیرموصوف نے آئی آئی ٹی بامبے کی مہارت میں اپنے ٹھوس اعتماد کا اظہارکیااورکہاکہ انھیں پورابھروسہ ہے کہ اس انسٹی ٹیوٹ کا ہنرمند انسانی سرمایہ ،روزگارپیداکرنے والوں ، جدّت طرازی کرنے والوں اور عالمی فلاح و بہبود کے لئے کام کرنے والوں کے طورپر ابھرے گا اوراس کے ساتھ وہ ایک مضبوط اور آتم نربھربھارت کی تعمیر کے لئے بھی کام کرے گا۔
آئی آئی ٹی کے فارغ التحصیل طلباء کے گراں قدرتعاون کی ستائش کرتے ہوئے وزیرموصوف نے کہاکہ اسے بہترطریقے سے دستاویز کی شکل دینے اور فروغ دیئے جانے کی ضرورت ہے ۔ انھوں نے کہاکہ 6پرانے آئی آئی ٹیزنے مل کر عالمی معیشت میں 300سے 400ارب ڈالرس کا تعاون کیاہے ۔ جوشخص بھی آئی آئی ٹی بامبے کے ایکونظام سے باہرآتاہے ، وہ کبھی بھی خود غرض نہیں ہوسکتا۔ ہمارے سابق طلباء وہ ہیں جو عالمی فلاح وبہبود کے بارے میں سوچتے ہیں ۔ہمیں اپنے تعاون کو بہترطریقے سے دستاویز کی شکل دینے اور اپنی صلاحیت کو فروغ دینے کی ضرورت ہے۔وزیرموصوف نے اس بات کو نمایاں کرتے ہوئے کہاکہ ٹکنالوجی آئی آئی بامبے کی طرہ امتیاز ہے اورکہاکہ ٹکنالوجی کے زاویئے کے مدنظر ، امکانات اورگنجائش کو ازسرنو برانڈکرنے کی ضرورت ہے ۔
وزیرتعلیم نے کہاکہ تیزی سے بدلتے جیو پولیٹیکل حقائق اور عالمی وباء سے پیداعالمی چنوتیوں کے دور کی بدولت ہمیں کثرت سے مواقع دستیاب ہوئے ہیں ۔ ہمیں آج بہت سی بڑی چنوتیوں کا سامنا کرنا پڑرہاہے ۔ عالمی وباء اور سمندری طوفان وغیرہ جیسی قدرتی آفات ایسی صورت حال ہیں جس سے نمٹنے کی ضرورت ہے ۔ ہم نے سال 2020سے تین سال کے دوران عالمی وباء کی تین لہروں کا مشاہدہ کیاہے ۔ اس صورت حال کے پیش نظرانھوں نے امید ظاہرکی کہ آئی آئی ٹی بامبے،نئے عالمی منظرنامے میں بھارت کو اس کا جائز مقام دلانے میں اہم رول اداکرے گا ۔
وزیرموصوف نے کہاکہ 21ویں صدی علم کا ایک دوربننے جارہی ہے اور انھوں نے آئی آئی ٹی بامبے کو تلقین کی کہ وہ اس سلسلے میں ایک بڑا کردارادارکریں ۔ مجھے پورایقین ہے کہ ملک میں کچھ ہی ایسے مقتدرتعلیمی ادارے ہیں ،جن کے پاس 21ویں صدی کے مسائل کا حل ہے اورآئی آئی ٹی بامبے ان میں سے ایک ہے ۔ انھوں نے اس بات کو نمایاں کیا کہ بھارت میں علم کی کوئی کمی نہیں ہے اور یہ کہ بھارت نے یہ دکھادیاہے کہ اس کے پاس پیچیدہ عالمی مسائل کا حل موجود ہے ۔ انھوں نے تجویز کیاکہ آئی آئی ٹی کو آئندہ 50برسوں کے لئے قدرتی آفات کے بندوبست ، آلودگی سے پاک وصاف ستھری توانائی سمیت بھارت کی ضروریات کی نشاندہی کرنی چاہیئے اور ان ضروریات کو پوراکرنے کے لئے مل کرکام کرناچاہیئے ۔
وزیرموصوف نے آئی آئی ٹی بامبے کی برادری کو تلقین کی وہ آنے والی دہائیوں میں ملک کی سمت کے خدوخال طے کرنے میں ایک فیصلہ کن کرداراداکریں ۔ اورجب ہم 10-5برسوں بعد مڑکرواپس دیکھیں توہم اعتماد کے ساتھ یہ کہنے کے قابل ہوسکیں کہ آئی آئی ٹی بامبے 21ویں صدی کو ہماری آغوش میں لے آئی ہے اوراس نے تاریخ کے خدوخال طے کرنے میں تعاون کیاہے ۔
آئی آئی ٹی بامبے کے ڈائرکٹرپروفیسر سبھاسس چودھری نے وزیرموصوف کے سامنے انسٹی ٹیو ٹ اور گذشتہ سالوں کے دوران اس کی ترقی کے بارے میں ایک مجموعی جائزہ پیش کیا۔
اپنے خطاب میں پروفیسرسبھاسس چودھری نے کہا :آئی آئی ٹی نظام حکومت ہند کی سرپرستی میں پھلا پھولا اورپروان چڑھاہے اورہمارے سابق طلباء نے اپنے منتخب کردہ کیریئرکی تمام شکلوں میں شاندار مہارت کا مظاہرہ کیاہے ۔ مجھے یقین ہے کہ اس جدید ترین ہوسٹل کی بدولت کیمپس کے طلباء کے لئے کیمپس کے ماحول کو مزید بہتربنانے میں مدد ملے گی ۔
آئی آئی ٹی بامبے کے بورڈ آف گورنرس کے چیئرپرسن ڈاکٹرپون گوئینکانے اس انسٹی ٹیوٹ کے بنیادی ڈھانچے کو بہتربنانے میں تعاون اور معاونت فراہم کرنے کے لئے حکومت کا شکریہ اداکیا۔
ایچ 17کی خصوصیات:
الف – گراؤنڈفلور+9فلورس
ب- کمروں کی کل تعداد :1115
ج-باضابطہ کمروں کی کل تعداد :1059
د-معذور افراد کے لئے سنگل کمروں کی تعداد :50
ہ-معذورافراد کے لئے بیت الخلاء کے ساتھ ڈبل رومس کی تعداد :06
و- تعمیرمیں وقت لگا :40مہینے
سہولتوں میں شامل ہیں :
- جمنازئیم :1
- کامن کمپیوٹرروم :1
- ہرکمرے میں وائی فائی اور ایل اے این منسلک
- میوزک روم :1
- مشترکہ لانڈری :کپڑے دھونے اورسکھانے 
- فرسٹ ایڈ روم :1
- اسٹوڈینٹ کونسل روم :1
- طلباء کے بریک آوٹ سیشن کے لئے جگہ :72
- اسٹورروم :1
- آگ پرقابوپانے والا نظام ہرکمرے میں دستیاب ہے
- عوام سے خطاب کرنے کا نظام 
- سی سی ٹی وی نظام
فیکلٹی ، اسٹاف اورطلباء سمیت 200سے زیادہ افراد نے افتتاحی تقریب میں شرکت کی ۔
اس تقریب کو یہاں ملاحظہ کریں : https://youtu.be/-UOg6Z2qnCc